ФИЛИСТИМИТЕ

Последици от нападенията на „Морските народи“ по времето на Рамзес ІІІ (с. 1184-1153 г. пр. Хр.):

Изглежда от нападението на „Морските народи“ само една част от левантийското крайбрежие остава незасегната – там, където през І хил. пр.Хр. ще бъде Финикия.

За разлика от другите „Морски народи“, филистимите (*Pelest*?) не са известни на египтяните преди Рамзес ІІІ. Те се заселват в южната част на левантийския бряг. След оттеглянето на Египет от този район през втората половина на 12 в. пр. Хр., той започва да се нарича Филистия – разпростира се и на изток. Филистимски пентаполис (пет града): Газа, Ашкелон, Ашдод, Екрон и Гат.

Със създаването на Израелското царство през 9 в. пр. Хр. експанзията на филистимите се ограничава. Филистимските градове запазват независимостта си и по времето, когато Асирия унищожава Израел, а царство Юдея процъфтява (8-6 в. пр. Хр.).

Материалната им култура е свързана с Егейския свят – мегарони, керамика, силно повлияна от микенската, теракотени статуетки, също сходни с микенските. Открити са характерните за бира съдове с цедки на чучурите.

Нищо не се знае за езика на филистимите – няма намерени надписи от ранния период на заселването им; неразчетени за сега знаци са открити върху печати от Ашдод. Много е възможно да идват от Гърция и да са микени, изтласкани след падането на микенските дворци.

ФИНИКИЙЦИТЕ

Финикийците са директни наследници на ханаанците от ІІ хил. пр. Хр. Те запазват и предават ханаански традиции. Финикийците настъпват в търговската мрежа, в която се е оказал вакуум, след оттеглянето на Угарит и започват активно да търгуват с филистимите и с Кипър – финикийски колонии в Китион и Енкоми в източен Крит, основани към 1100 г. пр. Хр. Големи мореплаватели – техните колонизация в Западното Средиземноморие започва преди елинската. В ранния период не основават нови селища, а главно търгуват, създават тържища.

Най-известните финикийски градове са Тир, Сидон и Библос; най-добре проучен археологически е Сарепта, на юг от Сидон – разкрити са пластове от 16 до 8 в. пр. Хр. Библос е най-значимият град в ранния период – между 13 и 10 в. пр. Хр., а към 9 в. пр. Хр. Тир вече е най-влиятелният град.

Обработка на слонова кост, металообработване, ювелирни изделия и стъкло. Но стават най-известни с производството на пурпурната боя от Murex (вид рапан) (думата на гръцки за този тъмнолилав цвят е *фойникес*). Финикийците развиват азбуката, създадена от ханаанците и я разпространяват на запад. Строят големи пристанища и развиват морската търговия. Финикийците създават нещо като „монетна система“ – метални късове със стандартна големина и тегло. (Всъщност, първите истински монети са сечени от лидийците).

Макар да се предлагат ранни дати за основаването на финикийски колонии на запад – в северна Африка, Западното Средиземноморие – Сицилия, Сардиния, Малта, Иберийския полуостров, най-ранните финикийски предмети, открити там са от 8 в. пр. Хр. Първоначално колониите поддържат връзка с Финикия, но след като се засилва асирийският натиск в района, новооснованите градове заживяват самостоятелно. Най-силен и най-дълго просъществувал е Картаген (в днешен Тунис), основан от Тир, който развива собствена търговска мрежа. Успехът на западните колонии се дължи вероятно на това, че са основани повече с преговори и на базата на взаимната изгода, а не толкова с конфликти и военни действия.

„Пуни“ и „пунически“ са названия на западните финикийци, главно за Картаген – латинизиран вариант на гръцкото „финикийци“. От там и Пуническите войни (три) между Картаген и Рим (264-146 г. пр. Хр.).

Връзка към видео-лекция: David Schloen “The wake of Phoenicians”: <https://www.youtube.com/watch?v=fofxL3WEhZc>